РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/160-15

14. април 2015. године

Б е о г р а д

**З А П И С Н И К**

**37. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ, ОДРЖАНЕ 14. АПРИЛА 2015. ГОДИНЕ**

Седница је почела у 11,30 часова.

Седници је председавао Петар Петровић, председник Одбора.

Седници су присуствовали чланови Одбора: Биљана Илић Стошић, Биљана Савовић, Мирјана Андрић, Живан Ђуришић, Драган Пауновић, Тања Томашевић Дамњановић, Милетић Михајловић, Ласло Варга, Неђо Јовановић и Велинка Тошић.

Седници су присуствовали Вучета Тошковић (заменик Владимира Ђукановића) и Весна Бесаровић (заменик Меха Омеровића).

Седници нису присуствовали чланови Одбора: Александар Мартиновић, Олгица Батић, Јован Марковић, Балша Божовић, нити њихови заменици.

Седници су, као представници Министарства правде, присуствовали Биљана Павловић, државни секретар у Министарству правде, и Владимир Вукићевић, консултант.

На предлог председника Одбора утврђен је следећи

Д н е в н и р е д :

1. Разматрање Нацрта акционог плана за Поглавље 23 (број 06-971/15, од 9. априла 2015. године);
2. Разно.

Пре преласка на рад по утврђеном дневном реду усвојен је, без примедаба, записник са 36. седнице Одбора.

**Прва тачка дневног реда:** **Разматрање** **Нацрта акционог плана за Поглавље 23 (број 06-971/15, од 9. априла 2015. године)**

Председник Одбора је предложио да Одбор за правосуђе, државну управу и локалну самоуправу предложи Одбору за европске интеграције да да позитивно мишљење на Нацрт акционог плана.

Поводом ове тачке дневног реда Ласло Варга је изразио задовољство што је ова верзија акционог плана значајно проширена у односу на раније верзије, као и да ће се уважити све препоруке трећег мишљења саветодавног комитета Савета Европе, што сматра кључном реченицом. Замера овом документу, међутим, извесну непрецизност у употреби уставног термина о „одговарајућој“ заступљености националних мањина у јавној управи, правосуђу и јавним службама, јер документ користи појмове „сразмерна“, чак „боља“, „већа“ и сл, јер није свеједно да ли ће се тежити одговарајућој или сразмерној заступљености. Такође постоји неконзистентност у делу који се тиче заступљености националних мањина у правосуђу, наиме за разлику од дела који се тиче заступљености националних мањина у тужилаштву, који је детаљно разарађен, није на исти начин разрађено питање заступљности националних мањина у судовима. Исто се односи и на друге правосудне професије. Указао је, такође, да се Нацрт акционог плана бави учешћем националних мањина у органима аутономне покрајине и локалне самоуправе, а не и учешћем у републичким органима, пре свега подручним органима републичке управе. Осим тога, Устав и закон уређују учешће националних мањина не само у јавној управи, већ и у јавним службама и јавним предузећима, што би свакако требало да садржи и овај акцiони план, као оквир за посебни акциони план о националним мањинама којим ће се то, уверен је, свакако детаљно обухватити и тиме исправити недостаци Нацрта овог акционог плана. Без обзира на изнете примедбе за које очекује да ће се прихватити у припреми посебног акционог плана за нацоналне мањине, подржао је став Одбора да се предложи Одбору за европске интеграције да да позитивно мишљење на Нацрт акционог плана.

Биљана Павловић је указала да ће се свакако посебним акционим планом за националне мањине прецизније обухватити сва питања на која се односе наведене примедбе, које су сасвим оправдане.

Одбор је одлучио да, на основу члана 51. Пословника Народне скупштине, сходно тачки 3. Одлуке о поступку разматрања предлога преговарачке позиције у процесу преговора о приступањи Републике Србије Европској унији, поднесе Одбору за европске интеграције следећи

ИЗВЕШТАЈ

Одбор за правосуђе, државну управу и локалну самоуправу је одлучио да предложи Одбору за европске интеграције да да позитивно мишљење о Нацрту акционог плана за Поглавље 23.

За известиоца Одбора на седници Одбора за европске интеграције одређен је Петар Петровић, председник Одбора.

**Друга тачка дневног реда: Разно**

У оквиру ове тачке дневног реда није било питања, ни предлога.

Седница је завршена у 11,45 часова.

СЕКРЕТАР ПРЕДСЕДНИК

Љиљана Милетић Живковић Петар Петровић